AARHUS: Tirsdag formiddag faldt der dom i den omfattende sag om et overfald mod en gravid 21-årig kvinde i et skovområde ved Skjoldhøjkollegiet i maj.

Alle otte tiltalte blev kendt skyldige efter straffelovens paragraf 245, der omhandler vold af "særligt rå, brutal eller farlig karakter" i en propfyldt retssal 3 i Retten i Aarhus. Nogle af dem blev lettede og modtog dommen, et par udbad sig betænkningstid og et par ankede på stedet. Overblikket kan du se nederst i artiklen.

Sagen handler som sagt om et overfald 5. maj, hvor en 21-årig kvinde blev overfaldet af fire andre unge kvinder i et skovområde nær Skjoldhøjkollegiet og Skjoldhøjparken. Her sprayede de først den 21-årige i øjnene med en peberspray, hvorefter de både slog, sparkede og trampede på hende, alt sammen med det formål at give hende en forskrækkelse, så hun ville tage på hospitalet og få en abort. Hun var nemlig på tidspunktet gravid med en 26-årig mand, der havde bedt en af overfaldskvinderne, en 25-årig kvinde, om at finde nogle der kunne overfalde den 21-årige. Det havde alle fire kvinder på forhånd erkendt, mens den 26-årige mand og tre andre havde nægtet sig skyldige.

Men retten besluttede sig altså for, at alle otte havde spillet en rolle i overfaldet, og derfor skulle dømmes, til anklager Jakob Beyers tilfredshed.

- Min påstand har været, at de otte tiltalte ved forudgående møder nøje havde planlagt det meget grove overfald mod den 21-årige kvinde, så jeg er selvfølgelig tilfreds med, at Retten har dømt de otte tiltalte for i forening at have udøvet vold mod kvinden. Nu skal vi have mulighed for at nærlæse dommen, inden der bliver taget stilling til, hvorvidt vi fra anklagemyndighedens side ønsker at anke, siger han.